গল্প-উপন্যাস বেরিয়েছে ইতোমধ্যে বেশ কটি। নানাভাবে বিলোড়িত করা তাঁর গল্পের বই জলের রমণী দেখে মৃত্তিকার খোয়াবের গল্পগুলো সম্পর্কে কিছু লেখার জোর তাগিদ অনুভব করছি। প্রথমেই শিরোনামগল্পে আসি। বেদে রমণী শুক্কুরজানের জীবন আজীবন জলের সঙ্গে বাঁধা। তার বুড়ো স্বামীকে নিয়ে এই জীবনে অভ্যস্ত তারও যখন বয়স বাড়তে থাকে, তার বোধ কোষের বিবর্তন শুরু হয়। এই গল্পের অত্যাশ্চর্য বর্ণনায় সাপের উপস্থিতি, সাপখেলা এসবের আড়ম্বর নেই। তারপরও নিদারুণ দক্ষতায় এসেছে জলের জীবনের রূপ। শুক্কুরজান এমনিতে কোনোদিন ডাঙ্গায় বাঁচার স্বপ্ন দেখেনি। কিন্তু আজব মানুষের বার্ধক্য। বার্ধক্যে সে ক্ষণে ক্ষণে মাটির জন্য আকুল হলেও তা উবে গেছে। কিন্তু এক স্বপ্নে যখন জলে ভাসা বেদেনিকে ফেরেশতা প্রশ্ন করে, তোমার মাটি কই – কী কইরা জিজ্ঞাসাবাদ শুরু করি? তখন অপেক্ষারত ফেরেশতাদের স্বপ্নে রেখে পারভীনের ভাষায়, ‘শত বছরের গজার মাছের মতো তড়পে একবার ডাঙ্গার মানুষ হতে চায়।’